**Terra Securities ASA** var et norsk meglerhus som drev med aksjehandel og aksjeanalyse, samt valuta-, finans- og obligasjonsmegling og såkalt *corporate finance*. I 2006 hadde meglerhuset en markedsandel på 1,92 % på Oslo Børs, og var med det rangert som nr. 21 av 49 meglerhus. Meglerhuset var i flere år på topp i *Dagens Næringsliv*s spalte for aksjeanbefalinger, sist i 2006.

Mottoet til Terra Securities var «finanshuset for folk flest».

Svein Erik Nordang (født 1986)[] var administrerende direktør fra 2006 til konkursen.

Eierstruktur
------------

De 78 sparebankene som eier Terra-Gruppen eide gjennom Terra Markets 66,73 % av selskapet. Resten var eid av fire toppledere, blant andre konsernsjef Ola Sundt Ravnestad i Terra-Gruppen og administrerende direktør i Terra Markets Odd Arne Pedersen.

Terra-skandalen
---------------

I november 2007 dukket den såkalte Terra-skandalen opp. Det viste seg at selskapet hadde fått blant annet de fire kraftkommunene Rana, Hemnes, Hattfjelldal og Narvik i Nordland til å investere 451 millioner kroner i kompliserte fondsprodukter med høy risiko via Citibank i USA. Da finanskrisen i USA utviklet seg utover høsten fikk kommunene krav om å betale inn garantibeløp fordi den opprinnelige investeringen hadde falt til under 55 prosent av opprinnelig verdi.

Konkurs
-------

Den 28. november 2007 ble det gitt et forhåndsvarsel fra Kredittilsynet om at selskapet ville miste sine konsesjoner som følge av skandalen, og Terra-Gruppen varslet derfor at de skulle begjære oppbud i meglerhuset. Bjørn Skogstad Aamo, direktør i Kredittilsynet, forklarte at dette skjedde som en reaksjon på flere grove brudd på kravene til riktig og god informasjon. Samme dag trakk konsernsjef i Terra og styreformann i Terra Securities Ola Sundt Ravnestad seg fra sin stilling, i et forsøk på å hjelpe situasjonen. Han fikk med seg en avtalt etterlønn på 5,5 millioner kroner over 18 måneder.

Byfogd Lars Borge-Andersen i Oslo avsa på ettermiddagen 28. november en kjennelse om at Terra Securities skal behandles som konkursbo. Under konkursåpningen var Terra Securities representert ved advokat Morten Kinander fra advokatfirmaet Wiersholm, Mellbye & Bech, hvor det ble opplyst at selskapets aktiva er på 219 millioner kroner og samlet gjeld er på 601 millioner kroner. Advokat Jon Erling Skjørshammer ble oppnevnt som bostyrer og første skiftesamling ble avholdt 20. desember. All virksomhet ble innstilt og alle ansatte mistet jobben.

Referanser
----------

1. ↑  «Rådgivning tilpasset ditt behov». Terra. Besøkt 28. november 2007. [*død lenke*]
2. ↑  «Nå var det stopp». *Dagens Næringsliv* **(Norwegian)**. Besøkt 18. august 2010.
3. ↑  
Frank Lynum, Christian H. Haraldsen, Trond Lydersen (19. november 2007). «Kommuner gamblet med 4 mrd: - Vi føler oss grundig lurt». Aftenposten/E24. Besøkt 24. november 2007. CS1-vedlikehold: Flere navn: forfatterliste (link)
4. ↑  Maria Sivertsen (28. november 2007). «Terra Securities begjæres konkurs». NA24. Arkivert fra originalen 28. november 2007. Besøkt 28. november 2007.
5. ↑  
Frank Lynum, Christian H. Haraldsen, Trond Lydersen (19. november 2007). «Kommuner gamblet med 4 mrd: - Vi føler oss grundig lurt». Aftenposten/E24. Besøkt 24. november 2007. CS1-vedlikehold: Flere navn: forfatterliste (link)
6. ↑  
Martin Riber Sparre, Einar Takla (28. november 2007). «Bitter Terra-sjef går av». DN. Besøkt 28. november 2007.
7. ↑  
Tor Øyvind Andersen, Johann D. Sundberg (28. november 2007). «Terra-sjefen trekker seg». Aftenposten/E24. Besøkt 28. november 2007.
8. ↑  «Skylder 600 millioner». Dagbladet.no. NTB. 28. november 2007. Besøkt 28. november 2007.

Eksterne lenker
---------------

* (en) Offisielt nettsted Rediger på Wikidata
* (no) Terra-Gruppens årsrapport for 2006[*død lenke*]
* (no) Konkursbostyrets innberetning til Oslo byfogdembete[*død lenke*]

|  |  |
| --- | --- |
| Oppslagsverk/autoritetsdata | VIAF **·** Brønnøysundregistrene
 |